## L’IVAM obri els seus magatzems al públic per a mostrar els arxius documentals d’artistes

*** El museu proposa visitar la cambra que custodia el fons de Gabriel Cualladó, compost per *polaroids*, invitacions o cartes de l’artista
* L’artista Pepe Miralles, juntament amb Alba Braza, mostrarà el seu arxiu i investigació entorn de la sida que es conserva en la biblioteca de l’IVAM**

L’Institut València d’Art Modern (IVAM) proposa mostrar al públic els fons documentals del fotògraf Gabriel Cualladó (Massanassa, 1925 – Madrid, 2003) i l’arxiu de Pepe Miralles (Xàbia, 1959) en una visita als seus magatzems.

D’esta manera, l’IVAM obri els depòsits a on es custodien els seus arxius en unes visites especials amb motiu de les activitats organitzades per l’aniversari del museu, que es va inaugurar el 18 de febrer de 1989.

El pròxim 19 de febrer Sandra Moros, comissària de l’exposició ‘Gabriel Cualladó: arxiu/obra’, conduirà una visita per la cambra que conserva els fons artístics del fotògraf de Massanassa. Este arxiu està compost per material divers donat a l’IVAM per la família de l’artista, que inclouen targetes d’exposicions, tríptics, llistes d’obra o cartes personals.

Els participants podran contemplar les fotografies del projecte de París de 1962, no incloses en l’exposició, o el conjunt total de *polaroids* que va realitzar l’artista en els anys noranta en un context diferent de l’habitual de la sala d’exposicions.

Prèviament, la comissària visitarà l’exposició dedicada a Gabriel Cualladó, que s’exhibix en l’IVAM fins al 27 d’abril i que mostra el retrat més complet d’este fotògraf amb una àmplia selecció de la seua obra, arxiu i biblioteca procedents dels fons de l’IVAM. La trobada posarà el focus en els retalls, fotomuntatges i *collages* de revistes com *Vogue* o *Life* fets en els anys 60 i 70 que es mostren al públic per primera vegada.

**Arxiu de Pepe Miralles**

Amb l’ànim d’oferir una panoràmica del treball que es fa des de la biblioteca i centre de documentació de l’IVAM, la responsable del departament, Eloísa García, mostrarà el treball realitzat amb els fons d’arxiu que allotja la biblioteca per a donar pas, posteriorment, a obrir l’arxiu de l’artista Pepe Miralles que compta amb la seua participació i la d’Alba Braza.

‘Efecte d’una força aplicada bruscament’ és el títol del projecte artístic i d’investigació que va dur a terme Pepe Miralles en els anys 2018 i 2019, mediat per Alba Braza (València, 1980), amb l’objectiu de construir una genealogia en la qual s’inclogueren els relats orals, les vivències privades i la memòria històrica dels impactes del VIH i la sida entre diferents persones de la Comunitat Valenciana. El projecte va generar un arxiu que pot ser consultat per investigadors o visitants de la biblioteca i centre de documentació de l’IVAM.

Fecha: 13/02/2025